钦定古今图书集成/明伦汇编/氏族典/第097卷 > 《凌迪知万姓统谱》 > 符存审
## 钦定古今图书集成/明伦汇编/氏族典/第097卷 > 《凌迪知万姓统谱》 > 符存审

按《五代史符存审传》：“存审字德详，陈州宛丘人。初名
存，少微贱，尝犯法当死，临刑指旁坏垣，顾主者曰：‘愿
就死于彼，冀得垣土覆尸’。主者为徙垣下，而主将方
饮酒，顾其爱妓，思得善歌者，佐酒妓言有符存歌甚
善。主将驰骑召存审，而存审以徙垣下故，未加刑，因
得不死。其后事李罕之归晋，晋主以为义儿军使，赐”
姓李氏，名存审。以功迁检校左仆射、左右厢步军都
指挥使、忻州刺史、蕃汉马步军都指挥使。晋、赵攻燕，
梁救燕，存审击走梁军，迁领邢州团练使，为安国军
节度使，徙横海，加同中书门下平章事。契丹围幽州，
是时晋与梁相持河上，存审击走契丹，复败梁军，迁
内外蕃汉马步军总管，后为卢龙军节度使。庄宗灭
梁入洛，存审请朝京师，徙宣武军节度使，卒于幽州。
三子：彦超、彦饶、彦卿。